Nordjyllands Beredskab rykkede fredag morgen kort før klokken 7:00 ud til en brand på Gl. Kongevej i Halvrimmen. En nabo til huset havde opdaget ilden og alarmeret 112, men familien selv havde alle tidligere på morgenen forladt huset, der altså var tomt. - Vi kommer derud og får sendt røfdykkere ind for at bekæmpe ilden, fortæller indsatsledcer Bo Isaksen fra Nordjyllands Beredskab klokken 9, fredag formiddag. Her var brandfolkene næsten færdige med den sidste efterslukning inden de kunne vende næsen hjemad. Ilden er formentlig opstået i et bryggers og indsatslederen fortæller det man også kan se på billederne her: Huset har svære skader. - De kommer ikke til at bo i huset igen det næste stykke tid, fortæller Bo Isaksen som dog vurderer at huset nok skal blive til hus igen - på et tidspunkt. - Der er røg- og sodskader i hele huset, men det kan den helt store hovedrengøring som skadesservice rykker ind med, jo klare. Og jeg tror ikke, der er store skader på den bærende konstruktion, så det skal nok gå.
Et hus i Halvrimmen ved Brovst er ubeboeligt efter en brand fredag morgen.